Жылэтеж Сэлэдин: Дэри зы лэжьыгъэ гуэркIэ дыхэувэфамэ фIыт
2016 гъэр Кином и илъэсу Урысейм зэрыщагъэувар къэтлъытэри, упщIэ зыбжанэкIэ зыхуэдгъэзащ УФ-м и ТхакIуэхэм, Кинематографистхэм, Журналистхэм я союзхэм хэт, усакIуэ, тхакIуэ, журналист, сценарист Жылэтеж Сэлэдин.
— Сэлэдин, КъБКъУ-м тхыдэмрэ филологиемкIэ и къудамэр къэбуха нэужь, куэд щIауэ узыщIэхъуэпс сценарист IэщIагъэм Москва ВГИК-м ущыхуеджэныр дауэ къохъулIат?
— Куэд щIауэ си хъуэпсапIэт сценарист IэщIагъэр зэзгъэгъуэтыну, кинолэжьакIуэ сыхъуну. Кинофильмхэм сахуэнэхъуеиншэт, ауэ щIэныгъэ нэхъыщхьэ уимыIэу, кином ухуемыджауэ абы ухэлэжьыхьыфынутэкъым. Дэ дыщыкIуа гъэм егъэлеяуэ зэпеуэшхуэ щыIэт, зы цIыхум и пIэм цIыхуищэ итт. Къытхуагъэува лэжьыгъэхэр дгъэзэщIа нэужь, хамэ къэралым щыщ цIыхуи 5-м, Совет Союзым щыщу 10-м еджапIэм дызэрыщIэтIысхьэну тхылъхэр ттыну хуит дащIащ. Псори зэгъусэу къыхахар зэрыхъур цIыху 15 къудейт. Кинодраматург цIэрыIуэ Каплер Алексей игу срихьри сыкъищтащ. Апхуэдэу къызэхъулIащ си хъуэпсапIэр.
Кавказ Ищхъэрэм ейуэ Орджоникидзе (иджы Владикавказ) къалэм щыIэ киностудием 1972 гъэм лэжьэн щыщIэздзащ. 1976 гъэ пщIондэ абы редактору сыщыIащ. ИужькIэ Налшык къэзгъэзэжри, Къэбэрдей-Балъкъэр телевиденэм редактору сыщылэжьащ. 2004 — 2006 гъэхэм КъБР-м Щэнхабзэмрэ хъыбарегъащIэ IэнатIэхэмкIэ и министерствэм cыщыIащ. Иджыпсту Кавказ Ищхъэрэм ГъуазджэхэмкIэ и къэрал институтым щызогъаджэ.
— ЗэрытщIэщи, къэралым и кинематографием хэлъхьэныгъэфIхэр хуэпщIащ. Уи Iэдакъэм къыщIэкIащ кинофильмхэр, нарт хъыбархэр зи лъабжьэ «Мывэм и къуэ», «Мывэм и къуэмрэ Иныжьымрэ» мультфильмхэм я сценарийхэр. Абыхэм нэхъ зыубгъуауэ я гугъу уэзгъэщIынут…
— Владикавказ сыщыщылэжьам къэхъуа Iуэхугъуэхэр зи лъабжьэ си сценарийхэмкIэ абы щытесхащ «ЦIыху къызэрыгуэкIым и гъащIэр», «Адэм и сурэт», «Кировыр — Кавказ Ищхъэрэм» фильмхэр.
«ЦIыху къызэрыгуэкIым и гъащIэр» фильмыр теухуауэ щытащ Прохладнэ районым щызэхэт колхозым и председатель пашэ, мэкъумэш щIэныгъэхэм я кандидат, Совет Нэхъыщхьэм и депутату хаха Iэбубэчыр Нажмудин. А фильмыр союзпсо экраным кIуащ.
Совет Союзыр щыщыIа зэманым нэхъыфIыIуэу траха фильмхэр, киножурналхэр щIыналъэм ис лъэпкъхэм я бзэхэмкIэ зэрадзэ-кIыу щытащ. КъищынэмыщIауэ, ар нэмыцэбзэкIи зэрызэрадзэкIар, си сценарийр и лъабжьэу траха а фильмым Берлин зэрыщеплъар къызжаIащ а зэманым Германием дзэм къулыкъу щызыщIэу къэзыгъэзэжа ди щIалэхэм.
«Адэм и сурэт» фильмыр зытеухуар Башкир, Осетие Ищхъэрэ Республикэхэм я цIыхубэ сурэтыщI Тавасиев Сослъэнбэчщ. Башкир республикэм и лIыхъужь Юлаев Салават и сурэтышхуэм, Тавасиевым и Iэдакъэ къыщIэкIам, Ленин саугъэтыр къыхуагъэфэщауэ щытащ. Аращ фильмым лъабжьэ хуэхъуар.
Киров Сергей Кавказ Ищхъэрэм журналисту илъэс зыбжанэкIэ щылэжьащ. Абы пщIэшхуэ хуащIу, и цIэр яIэту щытащ. Аращ «Кавказ Ищхъэрэм Кировым щилэжьахэр» фильмыр зытеухуар. Осетие Ищхъэрэм и телевиденэмкIэ ари куэдрэ къагъэлъэгъуащ.
ИужькIэ Гъэсашэ Наталье тедухуауэ щытащ «Кавказ Ищхъэрэ» киножурналым и зы къыдэкIыгъуэр. Кинохроникэм къищынэмыщаIуэ, мазэм киножурналиплI къыдэдгъэкIырт, тхьэмахуэ къэс зы хуэзэу. Апхуэдэу журнал 39-рэ къыдэзгъэкIащ.
Телевиденэри кином тIэкIу пэгъунэгъущ. Ди щIыналъэм сыкъыщыкIуэжа 1976 гъэм къыщыщIэдзауэ 2004 гъэ пщIондэ кином делэжьащ. Шэрджэс Мухьэмэд режиссёру, сэ сыавтору серищ хъууэ тетхащ Къэрмокъуэ Мухьэмэд и «Лъагъуныгъэм и хьэтыркIэ» повестым къытетщIыкIа фильмыр. Ди студиер фильм щытепхыным хуэщIауэ, хуэгъэпсауэ щыттэкъым. Абы ныкъусаныгъэ Iэджи хэлът. Ахэр зэрызэбгъэзэхуэжын, зэрызэпхъуэкIыжын ущимыIэм и деж гугъущ.
Си сценарийхэр я лъабжьэу траха «Мывэм и къуэ», «Мывэм и къуэмрэ Иныжьымрэ» мультфильмхэр ди къэралым щыпсэу лъэпкъ куэдым я бзэхэмкIэ зэрадзэкIащ, инджылызыбзэкIи къыдагъэкIащ. А фильмхэм еплъахэми кинокритикхэми гулъытэ ин къыхуащIащ. Абы теухуа тхыгъэхэр къытехуауэ щытащ «Советский экран», «Фильмы — детям» журналхэм. Иджыри си хъуэпсапIэт а лэжьыгъэхэм пысщэну. Къэбгъэлъагъуэмэ, «Нартхэм я дыщэ жыг» лэжьыгъэм и сценарийр стхауэ сиIэщ, ауэ Совет властыр къутэжщ, «Союзмультфильм» киностудием худиIа пыщIэныгъэр кIуэдыжри, Iуэхум пытщэфакъым. Армыхъумэ, фильм зыбжанэ хъууэ ахэр къыдэзгъэкIыну си мурадащ.
— Фильмыр зытебухуэну лIыхъужьхэри къыхэпхыныр тыншкъым. Псалъэм папщIэ, «ЦIыху къызэрыгуэкIым и гъащIэ» фильмым и лIыхъужьыр дауэ къызэрыбгъуэтар?
— ЯпэщIыкIэ си мурадащ «Красная нива» колхозым и унафэщIу, мэкъумэш щIэныгъэхэм я доктору, КъБР-м и Совет Нэхъыщхьэм и депутату щыта Евтушенкэ Николай теухуа фильм тесхыну. Планыр щызэхэбгъэувэкIэ фильмыр зытеухуауэ щытынур къыбогъэ- лъагъуэри, Москва ибогъэхь. РСФСР-м, СССР-м я къэрал кино IуэхущIапIэхэр Москва щыIэу щытащ. Ташкент, Армавир, Грознэ щыIа киностудиехэм фильмхэм я планыр ебгъэхьа нэужь арэзы тохъуэ. Евтушенкэ теухуа фильмыр апхуэдэу къащтащ. Ауэ, тетхыну иужь дыщихьэ дыдэм, Евтушенкэ колхозым и унафэщI къулыкъум трагъэкIри, Совминым яшащ. И къулыкъур ихъуэжауэ тепх хъунутэкъым. Абы пэгъунэгъуу нэгъуэщI къэгъуэтын хуейт, депутату, щIэныгъэлIу, колхоз унафэщIу. Апхуэдэт Iэбубэчыр Нажмудин. АбыкIэ фильмыр зэрызэтхъуэкIыжынумкIэ хъыбар щедгъащIэм, арэзы техъуащ.
— Сэлэдин, уи IэщIагъэм ехьэлIауэ узыхунэмыса е щхьэусыгъуэ гуэрхэмкIэ къомыхъулIа лэжьыгъэ щыIэ?
— Стха сценарийкIэ республикэм теухуа полнометражнэ художественнэ фильм трахыну сыхуейт. Ди республикэм киностудие щылэжьамэ, си хъуэпсапIэхэр къызэхъулIэнут. Къэбэрдей-Балъкъэрым киностудие къыщызэIуахыну къыхалъхьат, ауэ Мэлбахъуэ Тимборэ а Iуэхум арэзы техъуакъым, сыту жыпIэмэ, IэщIагъэлIхэр кърашэлIэн, абыхэм псэупIэрэ лэжьапщIэрэ иратын хуейти. Осетие Ищхъэрэм къыщызэIуахащ. Абы ди фильмхэри щытрахащ, ауэ езыхэм ейуэ трахам и Iыхьэ ныкъуи хъуркъым дыдейхэр. Апхуэдэхэщ, псалъэм папщIэ, «По следам Карабаира», «Кольцо старого шейха», нэгъуэщIхэри. Ауэ, иджыри къытызогъэзэжри, а студиер ди деж щылэжьамэ, фильм 20 — 30-м нэблагъэ диIэнут. Ар щыуагъэу яIэщIэкIащ.
— Кавказ Ищхъэрэм ГъуазджэхэмкIэ и къэрал институтым и студентхэр кином ехьэлIа дерсхэм зэрыщыхуебгъаджэм укъытхутепсэлъыхьамэ арат.
— Институтым илъэс зыбжанэ хъуауэ «Сценарий тхыным», «Хамэ къэрал киномрэ литературэмрэ я тхыдэ», «Ди къэралым и киномрэ телевиденэмрэ я тхыдэ» дерсхэмкIэ щызогъаджэ режиссёрхэр, актёрхэр, къэфакIуэхэр. ЩIэныгъэм хуэпабгъэ студентхэр ди куэдщ. Ахэр а дерсхэм яфIэфIу йодаIуэ, дахьэх, пщэрылъ ящысщI лэжьыгъэхэр яфIэгъэщIэгъуэну ягъэхьэзыр, докладхэр ящIри, абыхэм додэIуэж. Апхуэдэу кином гъунэгъу зэрыхуэсщIыным, зэрыхэзгъэгъуэзэным иужь ситу садолажьэ. Ди еджапIэр къэзыух языныкъуэхэр аспирантурэм щIотIысхьэ, адрейхэм я щIэныгъэм нэгъуэщI щIыпIэхэм щыхагъахъуэ.
— Фи студентхэм яхэту пIэрэ кинематографием хэлъхьэныгъэ хуэзыщIыну, ар IэщIагъэу къыхэзыхыну зи мурад щIалэгъуалэ?
— ЩыIэщ ди институтыр къаухмэ нэгъуэщI еджапIэ кIуэуэ зи щIэныгъэм хэзыгъэхъуэну зи мурадхэр, ди деж лъабжьэ щызыгъэхьэзырхэр.
— Ди республикэм кинематографием зыщиужьыныр къэзылъахъэу къэплъытэр сыт?
— Япэрауэ, киностудие уиIэн хуейщ. Кином дихьэх операторхэмкIэ, режиссёрхэмкIэ, сценаристхэмкIэ, актёрхэмкIэ ирикъуу къызэгъэпэщауэ щыту, ар къэрал IуэхущIапIэу е мылъку зыбгъэдэлъ цIыхум ейуи ирехъу.
Япэ дыдэу дуней псом киностудие щызыухуауэ щытар лъэпкъкIэ франджы Мельес Жоржщ. Абджыпсу зэщIэлыдэу къызэригъэпэщат и IуэхущIапIэр. Кино трихыурэ ар а Iуэхум хилъэфащ, ахъшэ щIыхуэ къезытын имыгъуэтыж щыхъум, и киностудиери мылъкуу иIэри яритри иужьрей и лэжьыгъэр игъэхьэзыращ. Зыри лъэмыкIыжу, зыри имыIэжу тхьэмыщкIэ дыдэ хъуауэ псэуащ, IэфIыкIэ щищэ зы тыкуэн цIыкIу къызэригъэпэщри. Мельес лIа нэужь Франджым цIэрыIуэ щыхъуащ — къыщалъхуа махуэр Iэтауэ ягъэлъапIэрт, и цIэр уэрамхэм фIащащ, и щIыхькIэ медалхэри къыдагъэкIащ. Бэлъто лэжьа зыщыгъыу тыкуэным щIэтар а лIыжь тхьэмыщкIэр арауэ ящIакъым зыми. Ауэ пэжыр зэманым зэригъэзэхуэжащ, и цIэр тхыдэм къыхэнащ.
Мылъкушхуэ зыбгъэдэлъ щыIэщ иджыри. Мис апхуэдэ зыгуэр тегушхуэрэ ди щIыналъэм киностудие къыщызэригъэпэщатэмэ… Ахъшэ сиIамэ, сэр дыдэм къызэIусхынт…
— Ар къохъулIамэ, сыт хуэдэ лэжьыгъэкIэ бгъэгуфIэнт республикэм исхэр?
— Иужьрей зэманым стха пьесэхэм ящыщщ Бекович-Черкасскэм теухуауэ «Iуащхьэмахуэ» журналым къытрадзар. КъБР-м ЩэнхабзэмкIэ и министерствэм 2013 гъэм литературэмкIэ иригъэкIуэкIа зэпеуэм адыгэбзэкIэ ягъэхьа тхыгъэхэм я нэхъыфIу ар къалъытащ икIи япэ увыпIэр къысхуагъэфэщащ, щIыхь тхылърэ ахъшэ саугъэтри къызатащ. Иджы сыщIохъуэпс абы теухуа сценарий стхыну.
Тхыдэм хамыщIыкIыу, хащIыкI хуэдэу зыкъэзыгъэлъагъуэхэм Бекович-Черкасскэр нэгъуэщIхэм хагъэзэрыхь. Щэ-плIэ къытригъэзэжурэ тхыдэм къыхохуэж а цIэр. Ауэ ахэр зы цIыхукъым. Тхыдэм уриплъэжмэ, зи цIэ-унэцIэ зэтехуэу цIыху куэд хэтщ, зэман зэхуэмыдэхэм псэуауэ. Абы къыхэкIкIэ зым илэжьар адрейм щыкIэрапхэ къэхъункIи хъунущ. Сэ зи гугъу сщIыр Пётр Езанэм дзыхь яхуищIу, псори зи пщэ ирилъхьэу щытаращ. Ар гъэщIэгъуэн дыдэ хъунут икIи тхыдэм и пэжыр къэнэIуэнут.
Леишхуэ лъагъэсауэ щытащ Бекович-Черкасскэм. Зэгуэрым Хивэ къалэм (Узбекистан) кIуати, абы я хъаным къигъэпцIэгъащ: «Мы уэ уи гъусэ дзэмрэ уэрэ фэдгъэшхынрэ фыздэщыIэнрэ диIэнукъым. Iэмал имыIэу гупитхуу зывгуэш. Къалитхум фысшэнурэ тэмэму фызгъэхьэщIэнущ», — жиIэри. Ар Черкасскэм и фIэщ хъури, и гупхэр тхууэ игуэшри къарууншэ ищIащ дзэр. Апхуэдэу щыхъум, мыдрейхэр къатеуэри дзэр зэтраукIащ. ЦIыху 700-м щIигъу зыхэта абы и дзэм щыщу цIыхуиплI фIэкIа къелакъым.
Адыгэ лъэпкъым цIыху гъэщIэ-гъуэн куэд къыхэкIащ. Апхуэдэхэщ Шарлоттэ ХьэIишэт — Аиссе, Черинэ Людмилэ (Щэмырзэ Моникэ), нэгъуэщIхэри. Черинэр къэфакIуэт, тхакIуэт, скульпторт, актрисэт… Сыт хуэдэ Iуэхум зримыпщытами, зы цIыхум и гъащIэ псокIэ илэжьыфынум хуэдиз хэлъхьэныгъэ хуищIащ Черинэм.
Аиссе теухуа телевизионнэ фильм тетхыну иужь дихьат зэгуэрым. Шарлоттэ «госпожа Каландрини и деж кIуэуэ» жиIэурэ письмо зыбжанэ итхауэ щытащ. Псори зэхэту письмо 36-рэ хъурт. Ахэр письмо къэс зы серие хуэзэу згуэшри, сценарий згъэхьэзырауэ щытащ. Ар зэрытетхыну мылъкукIэ дыкъагъэгугъэурэ Iуэхур къэнэжащ. А зэманым иужь дихьамэ тщIыфынут ар, къыддэзыIыгъын диIамэ.
А бзылъхугъэ цIэрыIуэхэм ятеухуа фильм гъэщIэгъуэнхэр тепх хъунут. Ди лъэпкъым къыхэкIа цIыхушхуэ псори иджыри щIалэгъуалэм ирагъэцIыхужыфакъым. Художественнэ фильмхэр къытепщIыкI хъунут абыхэм я гъащIэм.
— 2016 гъэр Кином и илъэсу Урысейм зэрыщагъэувам сыт хуэдэ гугъэхэр уигъэщIрэ, Сэлэдин?
— Нэгъабэ Литературэм и илъэсу щытащ. Мы гъэр Кином и илъэсу ягъэуващ. Дыщогугъ кином нэхъ гулъытэ хэха хуащIыну. Кином и гъэу щыщыткIэ, зы лэжьыгъэ гуэркIэ ди щIыналъэри а Iуэхум дыхэувэфамэ, зы гъэщIэгъуэн гуэр дэри утыку итхьэфамэ фIыт.
— Упсэу, Сэлэдин, ди упщIэхэм жэуап къызэрептам папщIэ.
Епсэлъар ТЕКIУЖЬ Заретэщ.
